《题大圆庵》
宋代·李复

焚香置榻拂氍毹，困倚蒲团坐结趺。
丈室曾瞻一居士，台山岂有两文殊。
信心自得超三界，明眼何尝滞四隅。
伯雪相逢能目击，电机已笑涉泥涂。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。